KIRJALLINEN KYSYMYS E-2896/01 esittäjä(t): Laura González Álvarez (GUE/NGL) komissiolle. Rautatie Marínin satamaan (Pontevedra, Espanja).



Virallinen lehti nro 134 E , 06/06/2002 s. 0137 - 0138



KIRJALLINEN KYSYMYS E-2896/01 esittäjä(t): Laura González Álvarez (GUE/NGL) komissiolle (22. lokakuuta 2001) Aihe: Rautatie Marínin satamaan (Pontevedra, Espanja) Ponteverdan kuntaan kuuluva Luriza (4000 asukasta) on joutunut viime vuosina kärsimään seikoista, jotka heikentävät vakavasti asukkaiden elämän laatua (ongelmat puhdistamon toiminnassa, Pontevedra-Marínin sataman jatkuva kasvu ja haitta, jota aiheuttaa eräs asuntoalueita lähellä sijaitseva klooritehdas). Parhaillaan ollaan rakentamassa Marínin satamaan vievää rautatietä, joka jakaa kahtia yleisessä käytössä olevan torin Placeresin kylässä. Radan takia tiehen pitää rakentaa korkea ylityssilta ja siihen liittyen valtava sementtimuuri torin pohjoispäähän. Se erottaa kylän pohjoisosan kylän muista osista. Joka päivä tietä pitkin kulkee 800 koululaista lähistöllä sijaitsevaan kouluun. Tuleva rata on osa pitkää ratalinjausta ja siksi siitä olisi pitänyt tehdä ympäristövaikutusten arviointi ja tiedottaa asianmukaisesti yleisölle. Näin ei ole kuitenkaan tehty. Mitä toimia komissio aikoo toteuttaa, jotta noudatettaisiin yhteisön ympäristölainsäädäntöä ja erityisesti direktiiviä 97/11/ETY(1) jolla muutetaan direktiiviä 85/337(2) tiettyjen julkisten ja yksityisten hankkeiden ympäristövaikutusten arvioinnista ja direktiiviä 90/313/ETY(3) ympäristöä koskevan tiedon saannin vapaudesta. (1) EYVL L 73, 14.3.1997, s. 5. (2) EYVL L 175, 5.7.1985, s. 40. (3) EYVL L 158, 23.6.1990, s. 56. Margot Wallströmin komission puolesta antama vastaus (5. joulukuuta 2001) Tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY(1), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY(2), 4 artiklan 2 kohdassa säädetään, että jäsenvaltioiden on määriteltävä tapauskohtaisesti selvittämällä, raja-arvojen tai valintaperusteiden avulla tai molempia menettelytapoja soveltamalla liitteessä II tarkoitetut hankkeet, joilla voi olla huomattavia ympäristövaikutuksia ja joiden ympäristövaikutukset on siis arvioitava direktiivin 510 artiklan mukaisesti. Määritellessään liitteessä II mainittujen hankkeiden ympäristövaikutusten arviointitarvetta jäsenvaltioiden on huomioitava direktiivin liitteessä III vahvistetut arviointiperusteet. Lisäksi tehty päätös on saatettava kansalaisten saataville. Muut kuin kaukoliikenteen ratojen rakentamista koskevat hankkeet määritellään direktiivin 85/337/ETY, sellaisena kuin se on muutettuna direktiivillä 97/11/EY, espanjankielisen toisinnon liitteessä II olevassa 10 c kohdassa. Jos Lurizan taajaman ja Marínin sataman välinen rataosuus yhdistetään kaukoliikenteen rataan, rataosuuden voidaan katsoa olevan yhtä lailla direktiivin liitteessä II olevassa 13 kohdassa määritellyn kaukoliikenteen radan laajennus. Komissio ei voi todeta arvoisan parlamentin jäsenen esittämien tietojen pohjalta, ovatko Espanjan viranomaiset täysin noudattaneet direktiivin 85/337/ETY, sellaisena kuin se on muutettuna direktiivillä 97/11/EY, velvoitteita. Tämän vuoksi komissio ottaa yhteyttä Espanjan viranomaisiin kysyäkseen heiltä asiaan liittyviä nykyistä yksityiskohtaisempia tietoja. Jos kyselyn perusteella voidaan todeta, että Espanjan viranomaiset eivät ole noudattaneet direktiiviä 85/337/ETY, sellaisena kuin se on muutettuna direktiivillä 97/11/EY, komissio voi harkita rikkomisesta johtuvan menettelyn aloittamista EY:n perustamissopimuksen 226 artiklan (entinen 169 artikla) mukaisesti. Ympäristöä koskevan tiedon saannin vapaudesta 7 päivänä kesäkuuta 1990 annetun neuvoston direktiivin 90/313/ETY(3) 3 artiklan mukaan viranomaiset ovat velvollisia saattamaan ympäristöön liittyvät tiedot kaikkien luonnollisten henkilöiden tai oikeushenkilöiden saataville näiden pyynnöstä ja näiden tarvitsematta osoittaa, että asia koskee heitä. Saman artiklan 4 kohdassa tarkennetaan, että viranomaisen on vastattava tietoja pyytävälle henkilölle mahdollisimman pian ja viimeistään kahden kuukauden kuluessa. Kieltäytyminen antamasta pyydettyjä tietoja on perusteltava, ja kieltäytymisen syynä on oltava jokin 3 artiklan 2 ja 3 kohdassa säädetyistä poikkeuksista. Direktiivin 90/313/ETY 4 artiklassa säädetään lisäksi, että henkilö, joka katsoo, että hänen tietopyyntönsä on perusteettomasti hylätty tai jätetty huomiotta, taikka että viranomainen on vastannut siihen riittämättömästi, voi hakea tuomioistuimelta tai hallintoviranomaiselta muutosta päätökseen kyseisen kansallisen oikeusjärjestelmän mukaisesti. Komissio ei voi arvoisan parlamentin jäsenen esittämien tietojen perusteella päätellä, onko Espanjan viranomaisille jätetty tiedonsaantipyyntö, johon on saatu epäasiallinen vastaus, mahdollisesti direktiivin säännösten vastaisesti. Jos viranomaiset ovat direktiivin säännösten vastaisesti kieltäytyneet antamasta tietoja, on tietojen pyytäjän ryhdyttävä edellä mainitun direktiivin 4 artiklan ja sen täytäntöönpanoa koskevan Espanjan lainsäädännön mukaisiin muutoksenhakutoimiin. (1) EYVL L 175, 5.7.1985. (2) EYVL L 73, 14.3.1997. (3) EYVL L 158, 23.6.1990.